Správa
vlády Slovenskej republiky o plnení uznesení Národnej rady SR v tomto volebnom období

	Správa sa predkladá na rokovanie vlády v zmysle úlohy B.3. uznesenia vlády č. 448 z 13. mája 2004 k návrhu opatrení na zabezpečenie plnenia úloh z uznesení Národnej rady SR č. 899/2004, 900/2004 a 912/2004 prijatých na 26. schôdzi Národnej rady SR.

	Z dôvodu krátkeho termínu zabezpečenia tejto úlohy pri spracovaní súhrnného materiálu sa vychádzalo z vyhodnotení predmetných úloh z podkladov zaslaných ministrami a predsedami ostatných ústredných orgánov štátnej správy, ktorí zodpovedajú za ich vecnú správnosť.

	Z predložených vyhodnotení vyplýva, že uznesenia Národnej rady SR boli následne premietnuté do uznesení vlády SR a ich plnenie bolo uložené vecne príslušným ministrom a predsedom ostatných ústredných orgánov štátnej správy (ďalej OÚOŠS). Vyhodnotenia boli čo do úplnosti a konkrétnosti predložené jednotlivými ministrami a OÚŠS v rozdielnej kvalite, preto správa obsahuje súhrnné údaje o plnení týchto úloh v miere podrobnosti, ktorú zaslané vyhodnotenia umožnili (príloha č. 1).

	Zo súhrnného vyhodnotenia vyplýva, že Národná rada SR (ďalej NR SR) požiadala vládu o plnenie úloh 27 uzneseniami, predsedu vlády dvoma, podpredsedu vlády SR pre európsku integráciu, ľudské práva a menšiny (ďalej PPV SR EIĽPaM) jedným  a ministrov v šiestich prípadoch. Vláda za hodnotené obdobie nadväzne na prijaté uznesenia NR SR zabezpečila ich rozpracovanie do 73 úloh obsiahnutých v 58 uzneseniach.

	Možno konštatovať, že uznesenia NR SR sú predsedom vlády, jej členmi v zásade plnené, keď z celkového počtu 82 úloh sa splnilo v termíne 65 a šesť bolo splnených oneskorene. Ďalších desať úloh nemá určený termín, majú charakter trvalých úloh a zabezpečujú sa priebežne. Iba jedna úloha nebola splnená v termíne (MŠ SR – úloha B.2. uznesenia vlády č. 719/2003 k uzneseniu NR SR č. 335/2003). Prehľad podľa členov vlády a rezortov je v prílohe č. 2.

	Predsedom OÚOŠS neboli okrem jedného (predsedu Národného bezpečnostného úradu) priamo uzneseniami NR SR uložené úlohy. Úloha, ktorá mu vyplynula z uznesenia     č. 163/2003 je v plnení, pretože termín splatnosti je september 2004. Na ostatných predsedov sa vzťahujú najmä spoločné úlohy uložené aj všetkým ministrom. Tieto sa týkajú zabezpečenia úloh súvisiacich s plnením štátneho rozpočtu na rok 2003 resp. 2004, prijatia opatrení nadväzne na výsledky kontroly NKÚ SR k návrhu štátneho záverečného účtu a prijatia opatrení v oblasti boja proti korupcii. 

Tieto úlohy vykázal ako splnené Štatistický úrad SR, Úrad geodézie, kartografie a katastra SR, Úrad pre verejné obstarávanie, Národný bezpečnostný úrad a Úrad pre štátnu službu. Ďalšie subjekty - Úrad jadrového dozoru SR, Úrad pre normalizáciu, metrológiu a skúšobníctvo SR, Správa štátnych hmotných rezerv plnenie týchto úloh nevykázali. Ich plnenie nebolo vyhodnotené aj v podkladoch ministerstiev, napr. za oblasť korupcie – 

Ministerstvo financií SR, Ministerstvo hospodárstva SR, Ministerstvo pôdohospodárstva SR, Ministerstvo školstva SR, Ministerstvo zdravotníctva SR, Ministerstvo vnútra SR. Za oblasť výsledkov kontroly NKÚ SR – Ministerstvo financií SR, Ministerstvo hospodárstva SR, Ministerstvo pôdohospodárstva SR, Ministerstvo školstva SR, Ministerstvo zdravotníctva SR, Ministerstvo vnútra SR. Za oblasť zabezpečenia plnenia štátneho rozpočtu – Ministerstvo hospodárstva SR, Ministerstvo spravodlivosti SR, Ministerstvo práce, sociálnych vecí a rodiny SR, Ministerstvo dopravy, pôšt a telekomunikácií SR, Ministerstvo zdravotníctva SR, Ministerstvo zahraničných vecí SR, Ministerstvo vnútra SR.

	Nadväzne na prerokovanie správy odporúčame prijať úlohy tak, ako sú obsiahnuté v návrhu uznesenia vlády.

	Predložený materiál nemá finančný, ekonomický a enviromentálny vplyv na štátny rozpočet, resp. vplyv na zamestnanosť.